ป.ป.ส. ร่วมกับ กรมการแพทย์แผนไทยและแพทย์ทางเลือก วางแนวทางการใช้ประโยชน์จากกัญชาและพืชกระท่อม รองรับนโยบายการใช้ประโยชน์จากพืชเสพติด
ป.ป.ส. ร่วมกับ กรมการแพทย์แผนไทยและแพทย์ทางเลือก วางแนวทางการใช้ประโยชน์จากกัญชาและพืชกระท่อม รองรับนโยบายการใช้ประโยชน์จากพืชเสพติดนายนิยม เติมศรีสุข เลขาธิการคณะกรรมการป้องกันและปราบปรามยาเสพติด หรือ ป.ป.ส. เปิดเผยว่า จากการหารือร่วมระหว่าง ป.ป.ส. และกรมการแพทย์แผนไทยและการแพทย์ทางเลือก ถึงแนวทางการใช้ประโยชน์กัญชาและพืชกระท่อมทางการแพทย์แผนไทย ปัจจุบัน กรมการแพทย์แผนไทยฯ ได้จัดตั้ง “สำนักงานจัดการกัญชาและพืชกระท่อมทางการแพทย์แผนไทย” เพื่อเป็นศูนย์ประสานงานการขับเคลื่อนการใช้ประโยชน์จากกัญชาและพืชกระท่อมทางการแพทย์แผนไทย โดยมีการจัดทำเครื่องกัญชาและน้ำมันกัญชา สนับสนุนให้โรงพยาบาล 272 แห่งใช้ในการรักษา โดยมีผู้ป่วยเข้ารับการรักษาและรับยาสูตรแพทย์แผนไทยที่มีส่วนผสมของน้ำมันกัญชาแล้วกว่า 16,000 คน ควบคู่กับการศึกษาการใช้ยา 90 ตำรับ ที่มีส่วนผสมของกัญชา ซึ่งขณะนี้มีประกาศไปแล้ว 16 ตำรับ และอยู่ระหว่างเตรียมเสนอเพื่อประกาศเพิ่มอีก 13 ตำรับส่วนพืชกระท่อม กรมการแพทย์แผนไทยฯ ได้เตรียมเสนอตำรับยาที่มีพืชกระท่อมเป็นส่วนประกอบ 7 ตำรับยา และเตรียมเสนอเพิ่มในอนาคตอีก 8 ตำรับยา เพื่อให้ประชาชนสามารถใช้ประโยชน์ทางการแพทย์ได้ เลขาธิการ ป.ป.ส. กล่าวด้วยว่า รัฐบาล มีนโยบายในการใช้ประโยชน์จากพืชเสพติด ตั้งแต่ปี 2557 โดยได้มีการผ่อนปรนในการใช้ประโยชน์กัญชาทางการแพทย์แล้ว และขณะนี้อยู่ระหว่างกระบวนการปรับพืชกระท่อมออกจากยาเสพติด จึงขอให้ประชาชนเชื่อมั่นว่า รัฐบาลมีความตั้งใจที่จะทำให้ประเทศชาติได้รับประโยชน์สูงสุดและประชาชนได้รับความปลอดภัย แต่ขออย่าดำเนินการใดๆ กับกัญชาและพืชกระท่อม ในขณะที่ยังมีสภาพเป็นยาเสพติดอยู่ เพราะจะทำให้ถูกจับดำเนินคดี